‘กึ้ง’เก็บซัสโก้เพิ่มเป็น12%หุ้นจ่อเเตะ4บ.
“เฉลิมชัย มหากิจศิริ” กวาดหุ้นซัสโก้ 12% ในฐานะคนคุ้นเคย
10 ต.ค. 2555

“เฉลิมชัย มหากิจศิริ” กวาดหุ้นซัสโก้ 12% ในฐานะคนคุ้นเคย
นายเฉลิมชัย มหากิจศิริ นักลงทุนรายใหญ่ ทายาทเนสกาแฟและเป็นบุตรชายนักการเมืองชื่อดัง “ประยุทธ มหากิจศิริ” รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 5 ต.ค.ที่ผ่านมา ได้ซื้อหุ้นบริษัท ซัสโก้ (SUSCO) เพิ่มอีก 25.39 ล้านหุ้น คิดเป็น 2.31% 
รวมหุ้นเดิมที่ถืออยู่ 106.607 ล้านหุ้น หรือ 9.69% ทำให้จำนวนหุ้นเพิ่มขึ้นเป็น 132 ล้านหุ้น คิดเป็น 12% ของหุ้นที่จำหน่ายแล้วทั้งหมดของซัสโก้ ทั้งนี้ราคาสูงสุด ณ วันที่ 4 ต.ค. อยู่ที่ 2.90 บาท 
นายชัยฤทธิ์ สิมะโรจน์ กรรมการผู้จัดการ บริษัท ซัสโก้ กล่าวว่า การเข้ามาลงทุนของนายเฉลิมชัยมาในฐานะคนรู้จักกัน เนื่องจากนายประยุทธบิดาของนายเฉลิมชัยรู้จักคุ้นเคยกับนายมงคล สิมะโรจน์ ซึ่งเป็นอาของนายชัยฤทธิ์ จึงเป็นการเข้ามาลงทุนปกติในฐานะนักลงทุนคนหนึ่งเท่านั้น คาดเดาไม่ได้ว่านายเฉลิมชัยจะขายหุ้นออกมาเมื่อไร 
นายชัยฤทธิ์ กล่าวว่า ราคาหุ้นที่ปรับตัวขึ้นต่อเนื่องสะท้อนผลการดำเนินงาน และการลงทุนซื้อสินทรัพย์ทั้งหมดของสถานีน้ำมันปิโตรนาส ซึ่งคาดว่าปี 2556 รายได้จะโตเท่าตัวแตะ 3 หมื่นล้านบาท 
“ผมเป็นผู้บริหารให้ธุรกิจดี ถ้าบริษัทดีมีคนสนใจเข้ามาลงทุน ไม่งั้นคุณเฉลิมชัยคงไม่เข้ามาลงทุน และราคาหุ้นได้สะท้อนผลดำเนินงานตลอดจนการลงทุนใหม่แล้ว” นายชัยฤทธิ์ กล่าว
ด้านราคาหุ้น SUSCO วันที่ 9 ต.ค. ขึ้นไปสูงสุด 3.84 บาท แล้วย่อลงปิด 3.64 บาท เพิ่มขึ้น 0.04 บาท มูลค่าซื้อขาย 859.64 ล้านบาท